Intet fungerede for Frederikshavn Fox i udekampen mod SK Århus. Efter ni minutter førte hjemmeholdet med 6-1, og så var den kamp reelt afgjort. Frederikshavn Fox lavede alt for få mål og et hav af fejlafleveringer og tekniske fejl. SK Århus straffede alle gæsternes fejl. Århusianerne førte 13-8 ved pausen. I anden halvleg løb hjemmeholdet totalt vendelboerne over ende. En overgang førte SK Århus med 12 mål. Nederlag blev begrænset til ti mål. 29-19. Frederikshavns træner Anders Thomsen var efter kampen rystet over sit holds niveau. - Jeg ved ikke, hvad som skete for os, men det er det dårligste jeg har oplevet holdet spille. Nu må vi hjem og analysere på kampen, sagde Anders Thomsen til TV2/NORD. PÅ Fyn var der også nordjyske øretæver. Aalborg DH bevarede sidstepladsen i ligaen med et klart nederlag på 29-22. Også ligaens tredje bundhold Horsens tabte onsdag, så den direkte nedrykningsduel er nu en kamp mellem Aalborg DH, Frederikshavn Fox og Horsens.
Presset stiger på Aalborg DH og Frederikshavn Fox i bunden af kvindernes håndboldliga. Onsdag aften tabte begge hold stort til de nærmeste rivaler i bunden.